IV.
DÔVODOVÁ SPRÁVA
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia
I. Všeobecná časť
Nutnosť vypracovania novej právnej úpravy v oblasti skúšobníctva a posudzovania zhody výrobkov z hľadiska elektrických zariadení používaných v určitom rozsahu napätia vyplýva z požiadaviek Komisie EÚ vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov slobodného obchodovania medzi Slovenskou republikou, Európskou úniou a štátmi Európskej zóny slobodného obchodu, čo je jedným zo základných predpokladov vstupu Slovenska do Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Vytvára podmienky na podpísanie Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia spolu s ďalšími všeobecne záväznými predpismi, majú za cieľ vytvoriť taký legislatívny rámec, ktorý zvýši úroveň právom chránených záujmov, a to napriek zmenám v doterajšom systéme ochrany spotrebiteľa pred nebezpečnými výrobkami. Všeobecne záväzné právne predpisy prispejú k prehľadnosti informácií o spôsoboch posudzovania zhody vlastností výrobkov a o označovaní výrobkov značkou zhody. Ponúkajú výrobcovi určitú flexibilitu pri preukazovaní zhody svojich výrobkov s technickými požiadavkami, vrátane možnosti využitia získaného certifikátu zabezpečovania kvality produkcie podľa noriem ISO radu 9000 v rôznych postupoch posudzovania zhody. 
Pre výrobcov, dovozcov a distribútorov bude uplatnenie tohto nariadenia vlády prínosom z hľadiska uľahčenia a zjednodušenia doterajšej praxe. Umožní zrýchlenie obchodných operácií súvisiacich s uvádzaním výrobkov na trh a prispeje k zvýšeniu obchodného obratu so štátmi, ktoré majú podobné technické požiadavky na výrobky ako sú v Slovenskej republike.
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia je v súlade s ústavou a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky, čo potvrdilo Ministerstvo financií Slovenskej republiky listom č. p. 18710/2001-81 zo dňa 30.10.2001 a nebude mať vplyv na zamestnanosť.
Doložka zlučiteľnosti nariadenia vlády s právom Európskej únie
1) Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2) Názov návrhu: nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia.
3) V práve Európskej únie je problematika návrhu nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia upravená smernicou rady č. 73/23/EHS z 19. februára 1973 o harmonizácii práva členských štátov týkajúceho sa elektrických zariadení určených pre použitie v určitom rozsahu napätia v znení smernice č. 93/68.
4) Návrh nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia patrí medzi prioritné oblasti aproximácie práva obsiahnuté v článku 70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej a je obsahom kapitoly 2 Bielej knihy „Slobodný pohyb a bezpečnosť výrobkov“. Problematika zákona o technických požiadavkách na výrobky a o posudzovaní zhody zahŕňa tieto prioritné oblasti aproximácie práva výslovne uvedené v článku 70 Normy a posudzovanie zhody: ochrana zdravia a života ľudí, zvierat a rastlín, ochrana spotrebiteľa, technické predpisy a normy, pričom oblasť elektrických spotrebičov v určitom rozsahu napätia je upresnením požiadavky ochrany zdravia a života ľudí a ochrany spotrebiteľa.
5) Charakteristika právnych noriem Európskej únie, ktorými je upravená problematika návrhu nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia:
Nariadením vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia sa do slovenského právneho poriadku implementuje smernica Rady 73/23/EHS v znení smernice Rady 93/68/EHS o harmonizácii práva členských štátov v oblasti elektrických zariadení do určitého rozsahu napätia. Ide o smernicu Nového prístupu, ktorá   bola prijatá na základe článku 100a (teraz 95) Zmluvy. Ide teda o smernicu tzv. maximálnej harmonizácie
6) Vyjadrenie stupňa kompatibility s právnou normou Európskej únie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia je plne kompatibilný so smernicou. Rady 73/23/EHS v znení smernice Rady 93/68/EHS.
II. Osobitná časť
K Čl. I
K bodu 1
Navrhnutá zmena je dôsledkom úpravy § 12 zákona a doplnenia splnomocnenia aj o zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
K bodu 2
Ide o doplnenie ustanovenia o transponovaní príslušnej smernice do právneho poriadku Slovenskej republiky, aby každému členovi EÚ bolo hneď v úvode jasné, o ktorej smernici pojednáva príslušné nariadenie.
K bodu 3
Nové znenie odseku je odrazom snahy o upresnenie preberaného textu smernice a jeho precíznejšie vyjadrenie napomôže i pri jeho praktickej aplikácii. 
K bodu 4
Ide o legislatívno-technickú úpravu pre lepšiu zrozumiteľnosť textu.
K bodu 5
Prístroj pred jeho uvedením na trh musí výrobca alebo jeho splnomocnenec označiť značkou zhody, ktorá osvedčuje, že sú splnené technické požiadavky v súlade s týmto nariadením a to ale za predpokladu, že prístroj je nainštalovaný a používaný na účel, na ktorý bol vyvinutý. Ak elektrické zariadenie splní ustanovenia § 2, nie je možné klásť mu akékoľvek prekážky pri jeho uvedení na trh z dôvodu jeho bezpečnosti. Ak je to potrebné, môže výrobca, alebo dovozca predložiť protokol, ktorý bol vypracovaný autorizovanou osobou o zhode elektrického zariadenia podľa § 2. Dokumentáciu potom výrobca alebo dovozca uchováva 10 rokov od uvedenia posledného výrobku na trh.
K bodu 6
Doplnenie textu s odvolaním sa na prílohu č. 3, ktorá zakotvuje kontrolu výroby.
K bodu 7
Upresnenie obmedzenia možnosti požadovania prekladov dokumentácie zo strany orgánov dohľadu na nevyhnutnú mieru a postupne je možné žiadať viac a viac až do úplného prekladu ale len v prípade, ak preložená časť dokumentácie je nedostatočná na overenie miery nebezpečnosti výrobku. Pri posudzovaní je potreba zvážiť primeranosť požiadaviek vo vzťahu k riziku, ktoré výrobok predstavuje.
K bodu 8
Legislatívna zmena uľahčujúca vstup zahraničných výrobkov na trh Slovenskej republiky rešpektujúc slobodný pohyb tovaru.
K bodu 9
Pre prístroje uvádzané na trh bude rozhodujúci fakt, či ide o prístroje, ktoré boli vyrobené v Slovenskej republike a v štátoch EÚ alebo či ide o prístroje vyrobené mimo týchto území.
Pokiaľ pôjde o prístroje vyrobené v SR a v štátoch EÚ, bude tu platiť režim podľa § 12 ods. 3 písm. a) Z. z. a na takýto prístroj sa bude umiestňovať označenie CE. V ostatných prípadoch bude povinnosť posúdenia zhody autorizovanou osobou a umiestnenia značky podľa § 17. Celá úprava len odzrkadľuje snahu Slovenskej republiky o podpísanie protokolu PECA.
K bodu 10
Ide o legislatívno-technickú úpravu textu.
K bodu 11
Legislatívno-technická úprava textu, ktorej úlohou je lepšie priblíženie sa k textu smernice.
K bodu 12
Reaguje sa tu na zmenu, ktorá nastane po podpísaní protokolu PECA.
K bodu 13
Dopĺňajú sa prílohy č. 3 a 4, ktoré riešia vnútornú kontrolu výroby, teda čo robí výrobca pred uvedením výrobku na trh a zároveň splnenie podmienky v § 3 ods. 4 zákona č. 19/2002 Z. z.
K Čl. II
Účinnosť nariadenia sa navrhuje 1. apríla 2002, okrem § 6 ods. 2., ktorý nadobudne účinnosť až s protokolom PECA, najneskôr 31.12.2002.